Kõik osatäitjad mitte ainult ei laulnud suurepäraselt, vaid ka lõid elavad vastuolulised tegelaskujud, täitsid väga täpselt lavastaja ülesandeid. Kui palju oleneb mingi detaili  paikapanekust proovis! Sellest, kuidas keegi kuulab, kuidas ja mida teeb sel ajal, kui lavapartner pikalt laulab! Ja veel oluline moment: lugu jutustatakse nii, et pole mustvalgeid kontraste, kõigi käitumine on motiveeritud. Väga võimsad olid naised: Janice Baird (laulis ka Kopenhaagenis - Elektra), Doris Soffel (vapustav Klytaimnestra), Gun-Brit Barkmin (Chrysothemis). Kuulus Gewandhaus-orkester pingutas ka, ehkki nad ei olevat veel otsustanud, kuidas suhtuda ooperi peadirigenti ja uude intendanti Ulf Schirmerisse,  kes etendust dirigeeris.